Hei, denne artikkelen er over ett år gammel og kan inneholde utdatert informasjon

(Dagbladet): 2012 var året da en bydel i Oslo, Søndre Nordstrand, for første gang hadde en befolkning hvor et flertall hadde innvandrerbakgrunn.

Nå er andelen personer med innvandrerbakgrunn over femti prosent også i bydelene Stovner og Alna — og 2015-tall fra Statistisk Sentralbyrå (SSB) viser at Grorud er hakk i hæl.

Veksten i andel innvandrere er dessuten sterkest i disse fire bydelene som allerede har flest. På de siste fem årene har andelen i Stovner økt med 9,1 prosentpoeng. Til sammenligning økte andelen i bydel Nordre Aker med 1,5 prosentpoeng.



Det bekymrer Frp-nestor og Oslo-politiker Carl I. Hagen.

- Hvis denne tendensen fortsetter vil det være bydeler hvor det til slutt ikke bor etnisk norske, og da får vi en enda sterkere segregert by med muligheter til parallellsamfunn ikke bare når det gjelder kultur og verdier, men også geografisk, sier Hagen, med klar referanse til partikollegas Mazyar Keshvaris utspill i Klassekampen om parallellsamfunn blant innvandrere.

Etter terrorangrepene i Paris og Belgia er den fattige bydelen Molenbeek i Brussel blitt omtalt av flere aviser som et «terrorreir» som fremmer radikaliserte muslimer uten nødvendig kontakt med andre deler av samfunnet, men PST og Kripos har avvist at slike parallellsamfunn finnes i Norge.

Øker i Frogner Keshvari er uenig - og trekker fram nettopp bydeler i Oslo.

- Det finnes ikke ett sted eller en gate som er et eget land uten norske lover. Men i de bydelene med størst andel innvandrere finnes det mange mennesker som ikke forholder seg til eller deltar i det norske samfunnet, sa han til avisa tidligere denne uka.

Andelen med innvandrerbakgrunn er enda høyere blant den oppvoksende generasjon i Oslo. Fire bydeler har nå et flertall med innvandrerbakgrunn blant sine barn og unge, og også her er Stovner øverst. 64 prosent under 16 år i Stovner har innvandrerbakgrunn.

Det er faktisk i vestkantbydelen Frogner at veksten i innvandrerandel under 16 år er høyest de siste fem årene, men fortsatt ligger både Frogner og resten av Oslo vest langt etter.

Hagen mener utviklingen med samling av innvandrere i enkeltbydeler er en «enorm utfordring» for integreringen i hovedstaden.

- Når vi sier at innvandrerbarn må i barnehage for å lære seg norsk, hjelper ikke det hvis det ikke er norske barn i barnehagen, sier Hagen.

Vil ha egen integreringsetat Den eneste måten å løse problemet på er å sikre en bedre integrering av innvandrere i hovedstaden, mener han.

- Vi kan ikke nekte folk å kjøpe en leilighet eller flytte fra Stovner til Lørenskog, men det beste er å få en skikkelig integrering, og den må bygge på norsk skikk og bruk, sier Hagen.

Han har tidligere fremmet forslag i bystyret om en egen integreringsetat i Oslo som skal ha et hovedansvar for integrering og koordinere alle øvrige lokalsamfunnsaktører, som for eksempel barnehager, skole, barnevernet, idrettsklubber, borettslag, og ungdomsklubber.

Innvandrerbefolkningen i Oslo i prosent av folketallet i bydelene Andel av innvandrerbefolkning (%)





Bydel 2010 2015 Endring

Stovner 46,3 55,4 9,1 Søndre Nordstrand 47,6 54,2 6,6 Alna 45,7 52,8 7,1 Grorud 42,3 49,2 6,9 Bjerke 38,4 43,7 5,3 Gamle Oslo 36,1 40,7 4,6 Grünerløkka 31,6 36,2 4,6 Frogner 22,8 28,6 5,8 St. Hanshaugen 23,1 27,1 4,0 Sagene 24,1 26,4 2,3 Østensjø 20,9 25 4,1 Ullern 15,3 18,9 3,6 Nordre Aker 15,9 17,4 1,5 Vestre Aker 14,1 17,2 3,1 Nordstrand 13,8 16,9 3,1







Andel innvandrerbefolkning 0-16 år





2010 2015 Endring Stovner 58,4 64,6 6,2 Alna 57,2 61,1 3,9 Grorud 55 58 3,0 Søndre Nordstrand 51,3 54,5 3,2 Gamle Oslo 45,3 47,9 2,6 Bjerke 45,2 46,2 1,0 Grünerløkka 36,9 40,7 3,8 Sagene 31,2 31,5 0,3 Frogner 20,1 29,5 9,4 St. Hanshaugen 22,3 27,3 5,0 Østensjø 24,2 25,7 1,5 Ullern 9,8 13,7 3,9 Nordstrand 10,4 12,2 1,8 Vestre Aker 8,7 10,7 2,0 Nordre Aker 8,3 10,2 1,9

Kilde: SSB



Hvis kontroll ved treårsalderen avdekker noe som gir grunn til å tro at barnets familiesituasjon gjør at de ikke kan «forsvarlig norsk» ved skolealder, må hjelpetiltak iverksettes for å sikre at «barnet både kan norsk og følger vanlige regler for skikk og bruk i Oslo», ifølge Hagen.

- I dag bruker vi mer enn 250 millioner kroner på særskilt norskopplæring i skolen. Det er bedre å bruke disse penger før skolepliktig alder enn passivt å være vitner, slik de øvrige partier alltid har gjort, sier Hagen.

Får strykkarakter Han gir det nye rødgrønne byrådet strykkarakter for arbeidet med integrering så langt.

- De har ikke gjort noen ting og er passive vitner til utviklingen. Vi har nok problemer i Oslo og Frp har sagt at vi ikke bør ta imot flere flyktninger til bosetting, mens alle de andre partiene sier vi skal ta imot 1000 i år, sier han.

Hagen ser ingen grunn til at veksten skal stoppe opp i årene framover, selv om han håper innstrammingstiltakene til partikollega Sylvi Listhaug vil begrense innvandringen til Norge i framtiden.

Etter hvert som kommuner i Norge tar imot flere flyktninger, kommer flere enn før til Oslo også, fordi en del av flyktningene som bosettes andre steder i landet etterhvert flytter til hovedstaden.

- De øvrige partiene skryter av at Oslo er Europas hurtigst voksende hovedstad. Det de glemmer å si er at det er innvandrerbefolkningen som vokser, sier han.



Dagbladet forsøkte fredag å få en kommentar fra byrådsleder Raymond Johansen (Ap) på tallene, men ble vist videre til flyktningbyråd Geir Lippestad fra samme parti.

Lippestad hadde ikke mulighet til å kommentere statistikken fredag.

